
Raport de specialitate


	Potrivit prevederilor art. 112 din Legea educației naționale nr. 1/2011, unităţile de învăţământ de stat pot deţine în administrare bunuri proprietate publică. Terenurile şi clădirile unităţilor de educaţie timpurie, de învăţământ preşcolar, şcolilor primare, gimnaziale şi liceale, inclusiv ale celorlalte niveluri de învăţământ din cadrul acestora, înfiinţate de stat, fac parte din domeniul public local şi sunt administrate de către consiliile locale. Celelalte componente ale bazei materiale sunt de drept proprietatea acestora şi sunt administrate de către consiliile de administraţie, conform legislaţiei în vigoare.
	Conform art. 112 alin. (62) din legea educației naționale ,,Schimbarea destinaţiei bazei materiale şi a terenului folosit de instituţiile şi unităţile de învăţământ preuniversitar de stat se poate face după primii 3 ani calendaristici de la întreruperea activităţii educaţionale, de către autorităţile administraţiei publice locale, fără avizul conform al ministrului educaţiei.”
	Schimbarea destinației bazei materiale a instituțiilor de învățământ, de regulă se face pe o perioadă determinată între 5 și 25 de ani, în funcție de felul activității desfășurate. În situaţii temeinic justificate, schimbarea destinaţiei se poate face pe perioadă nedeterminată când imobilul nu mai poate fi utilizat în procesul instructiv-educativ şi poate fi alocat unor instituţii publice pentru desfăşurarea activităţilor specifice acestora.
	Prin adresa înregistrată sub nr. 6693 din 25.06.2021, Colegiul Național ,,Octavian Goga” Marghita, ne aduce la cunoștință faptul că în localul de clădire în care a funcționat Școala Gimnazială nr. 1 Ghenetea, fostă structură în cadrul colegiului, nu se mai desfășoară activități școlare instructiv-educative din data de 01.09.2017, datorită numărului prea mic de elevi. În planul de școlarizare inspectoratul școlar județean nu a mai aprobat clase pentru Școala Gimnazială Ghenetea, elevii din această localitate fiind transferați la Colegiul Național ,,Octavian Goga”.
	Având în vedere cele prezentate, consider temeinic aprobarea unei hotărâri de consiliu  pentru schimbarea destinației bazei materiale a Colegiului Național ,,Octavian Goga” Marghita, anume a Școlii Gimnaziale nr. 1 Ghenetea, pe o perioadă nedeterminată, deoarece această locație nu  mai poate fi utilizată în procesul instructiv educativ. 

